**HARTMANN–RICO SK zvýšil vlani tržby na 36,3 mil. eur. Čistý zisk klesol aj v dôsledku opravných položiek k pohľadávkam**

**Bratislava 26. apríla 2021** – **Popredný distribútor zdravotníckych pomôcok a poskytovateľ služieb v oblasti zdravotníctva na Slovensku zvýšil svoje tržby medziročne o 5,4 %. O pätinu mu však klesol čistý zisk, na 3,8 mil. eur. Hlavnými dôvodmi boli rast nákladov na mzdy a nutnosť tvorby opravných položiek k pohľadávkam v segmente štátnych nemocníc.**

Pohľadávky stúpli o tretinu na 10,3 mil. eur. *„Minulý rok bol problematický asi pre všetky subjekty na trhu. Spoločnosť HARTMANN-RICO vynakladala po celý čas maximum možného úsilia voči zákazníkom, dodávateľom i zamestnancom. Aj preto považujeme minuloročný výsledok za uspokojiv*ý," zhodnotil Marek Třeška, konateľ spoločnosti.

**Ohliadnutie za výsledkami minulého roka celej skupiny HARTMANN**Celá skupina HARTMANN dosiahla vlani tržby vo výške 2,43 mld. eur. Najviac posilnil segment boja proti infekciám. Skupina produkuje žiadanú značku dezinfekcie Sterillium a ďalšie zdravotnícke prostriedky potrebné na účinný boj s infekciami.

Upravená EBITDA skupiny sa dostala na hodnotu 292,4 mil. eur z predchádzajúcich 211,9. Na tento rok odhaduje generálna riaditeľka koncernu, Britta Fünfstück, mierny pokles tržieb a výraznejší pokles zisku, stále však s vysokou mierou neistoty predpovedi ďalšieho vývoja.

*„Pozitívny vplyv pandémie vo fiškálnom roku 2020 sa tento rok prejaví iba v malej miere. Veľká časť našich trhov čelí poklesu dopytu. Predpokladáme tiež, že rastúci tlak na rozpočet sa zrýchli a zaťaží všetkých účastníkov trhu v sektore zdravotnej starostlivosti. Rok 2021 bude pre skupinu HARTMANN aj celé odvetvie náročný,"* komentuje výhľady trhu Britta Fünfstück.

**HARTMANN – RICO**

Spoločnosť HARTMANN - RICO patrí medzi najvýznamnejších výrobcov a distribútorov zdravotníckych prostriedkov a hygienických výrobkov v Českej a Slovenskej republike. Vznikla v roku 1991 vstupom spoločnosti PAUL HARTMANN AG do vtedajšieho štátneho podniku Rico Veverská Bítýška. Spoločnosť je súčasťou medzinárodnej skupiny HARTMANN so sídlom v Heidenheime v Nemecku. Viac ako 25 rokov pôsobí HARTMANN - RICO aj na území Slovenska, so sídlom v Bratislave.